golf i Danmark
Golf - golf i Danmark, Den første danske golfklub, Kjøbenhavns Golf Klub, blev stiftet i 1898, men fik først egen bane på Eremitagen nord for København året efter. Klubbens nuværende bane er fra slutningen af 1920'erne. 
På Fanø blev anlagt en linksbane i 1900, og den første internationale turnering i Danmark blev spillet dér i 1901.
Et dansk mesterskab for herrer blev der spillet om fra 1911, men først i 1931 blev Dansk Golf Union (DGU) stiftet. Fra 1933 er der spillet om Danmarks Idræts-Forbunds mesterskaber for såvel herrer som damer. Tove Bredfeldt (tidligere Geertz og Palsby) vandt 15 DM-titler i årene 1948-62. I 1943 grundlagdes tidsskriftet Golf på privat initiativ, og samme år spillede Danmark sin første golflandskamp.
Golf var et eksklusivt spil, og ved sit 25 års jubilæum havde DGU bare 11 klubber og 2367 medlemmer. Der var professionelle trænere i klubberne, men ingen danske spillere forsøgte sig for alvor som professionelle turneringsspillere i DGU's første 50 år. I de seneste 30 år er medlemstallet eksploderet. Fra 1975 med 7500 medlemmer til 50.000 i 1992 og godt 150.000 i 2009. Dermed er golf den næststørste sportsgren under Danmarks Idræts-Forbund (efter fodbold).
Mens de tidligste klubber mest var af den traditionelle medlemsejede slags, er flertallet af de nyanlagte baner i Danmark privatejede; mange af de seneste udgør kæmpemæssige resorts med tilknyttede hoteller, feriehytter og familieaktiviteter, ligesom berømte banearkitekter er inddraget. I 2007 var der 69 privateejede baner, mens der var 16 kommunale, og så var der mange ejerkonstruktioner bag de resterende.
Først i de senere år har DGU arbejdet med både de almindelige golfspillere og haft et egentligt elitearbejde, hvor de største talenter forberedes grundigt på en evt. professionel karriere.
Danske amatørgolfere har mange fine resultater, men der er kun pressefokus på de professionelle spillere. Herluf Hansen var i 1975 den første dansker, der kvalificerede sig til finalerunderne i en majors turnering, The Open.
Som den første danske vinder af en international professionel turnering bragte Thomas Bjørn sig i 1996 op i verdenseliten, da han vandt Loch Lomond World Invitational, men siden har yderligere en række danskere vundet på Europa Touren: Anders Hansen, Søren Hansen, Steen Tinning, Søren Kjeldsen og Mads Vibe-Hastrup.
I 2001 var Danmark i omspil om World Cup og blev nr. 2 efter Sydafrika. De kvindelige golfspillere Iben Tinning, Lisa Holm Sørensen og Karen Margrethe Juul har vundet på Ladies European Tour.
Læs mere om golf generelt.